Buitelanders doen ook aansoek | Netwerk24
Deur Owen Kock 31 Mei 2019 17:50
Die Vrystaat Rugbyunie sê hy het sowat 30 aansoeke vir die afrigterspos van Franco Smith ontvang, wat ook aansoeke uit die buiteland insluit.
Vrydag (vandag) was die laaste dag waarop aansoek gedoen kon word vir dié betrekking.
Smith, hoofafrigter van die Cheetahs, gaan sy loopbaan in Italië voortsit.
Hy verlaat die unie eers aan die einde van November en sal in Januarie die leisels neem as breier van Italië se nasionale span.
Luidens 'n verklaring van die unie beskik van die aansoekers oor "baie goeie ervaring".
Die volgende stap in die proses is dat 'n paneel van ses lede die kandidate sal sif en 'n kortlys van drie tot vyf opstel.
Daar is intussen nog geen aanduiding van wie op die paneel gaan dien nie.
Die uitvoerende hoof van die Cheetahs, Harold Verster, het vroeër gesê dat die paneel uit ses kundiges sal bestaan.
"Ons gaan nie die name van diegene wat op die paneel gaan dien, bekendmaak nie, aangesien dit 'n sensitiewe aangeleentheid is," het hy gesê.
Daan Human. Foto: Gallo Images
Die nuwe afrigter sal voor die einde van Junie bekend gemaak word.
Hy sal Smith in die komende Curriebeker-reeks bystaan.
Dit is om die spelers te leer ken en gewoond te raak aan hoe dinge gedoen word voordat die Pro14-reeks in September begin.
Die name van Hawies Fourie, Corniel van Zyl, Daan Human, Deon Davids, Jimmy Stonehouse, Jonathan Mokuena, André Tredoux en Matthew Proudfoot is vroeër as moontlike opvolgers vir Smith genoem.
Davids, afrigter van die Southern Kings, is glo ook geoormerk om die Junior Springbokke se nuwe afrigter te word.